## La Filmoteca d’Estiu conclou l’edició de 2025 amb la projecció d’‘Una historia verdadera’, de David Lynch

*** La pel·lícula es podrà vore el dijous 28, el divendres 29 i el dissabte 30 d’agost, a les 22:30 hores**

La Filmoteca d’Estiu projecta el dijous 28, el divendres 29 i el dissabte 30 d’agost, a les 22:30 hores, *Una historia verdadera* (*The Straight Story*, 1999), escrita i dirigida per David Lynch. Amb una duració de 112 minuts, la pel·lícula amb la qual culmina esta edició de la Filmoteca d’Estiu es projecta dins del cicle de quatre llargmetratges amb el qual s’ha recordat el director nord-americà, que va morir a Los Angeles el 15 de gener de 2025.

David Lynch (Montana, 1946-Los Angeles, 2025) va ser una de les figures fonamentals del panorama cinematogràfic internacional des de finals de la dècada dels setanta del segle XX, per ser el creador d’una estètica pròpia i d’un univers narratiu tan transgressor com personal.

A més d’*Una historia verdadera*, el cicle de la Filmoteca d’Estiu ha projectat altres tres títols destacats en la filmografia del cineasta estatunidenc: *Mulholland Drive* (2001), *Terciopelo azul* (1986) i *L’home elefant* (1980).

*Una historia verdadera* està basada en el viatge real que va fer l’ancià Alvin Straight en un tallagespa per Iowa i Wisconsin en 1994. Straight va morir tres anys després de fer la travessia en la qual se centra la pel·lícula.

Alvin Straight (Richard Farnsworth) és un ancià que viu a Iowa amb la seua filla Rose (Sissy Spacek), que té una discapacitat intel·lectual. Straight patix un emfisema, pèrdua de visió i problemes greus de maluc que quasi li impedixen romandre dempeus. Quan rep la notícia que el seu germà Lyle (Harry Dean Stanton), amb qui està barallat des de fa deu anys, ha patit un infart, decidix anar a vore’l a Wisconsin. Per a això haurà de recórrer 500 quilòmetres en l’únic mitjà de transport de què disposa: un tallagespa.

*Una historia verdadera* és considerada un dels grans clàssics contemporanis, ja que narra una història senzilla, però de profund abast: el viatge d’un home cap a l’expiació a través de l’Amèrica profunda.

Fecha: 27/08/2025